**Γ΄ΛΥΚΕΙΟΥ**

**ΔΙΑΓΩΝΙΣΜΑ ΣΤΗΝ ΙΣΤΟΡΙΑ ΠΡΟΣΑΝΑΤΟΛΙΣΜΟΥ ΑΝΘΡΩΠΙΣΤΙΚΩΝ ΣΠΟΥΔΩΝ**

**ΚΕΦΑΛΑΙΟ 1ο**

**ΘΕΜΑ Α1**

Να δώσετε το περιεχόμενο των ακόλουθων ιστορικών όρων:

**α.** Εθνικές γαίες

**β.** Εκδοτικό δικαίωμα

**γ.** Μεγάλη Ιδέα

**Μονάδες 15**

**ΘΕΜΑ Α2**

Να επιλέξετε τις σωστές απαντήσεις στις προτάσεις που δίνονται παρακάτω.

***1.Σημαντικά έργα της περιόδου του μεσοπολέμου ήταν***

**Α.** Το σιδηροδρομικό δίκτυο

**Β.** Η διώρυγα της Κορίνθου

**Γ.** Το φράγμα και η λίμνη του Μαραθώνα

**Δ.** Οι αστικές συγκοινωνίες της Αθήνας

**Ε.** Το τηλεφωνικό δίκτυο

**Στ.** Η βελτίωση του οδικού δικτύου

**Ζ.** Εγγειοβελτιωτικά έργα

**Η.** Η αποξήρανση της Κωπαϊδας

**Θ.** Η διευθέτηση των χειμάρρων

***2.Η Τράπεζα της Ελλάδος ιδρύθηκε για να αναλάβει:***

**Α.** Τη διαχείριση των χρεών της χώρας

**Β.** Την εξεύρεση των αναγκαίων κεφαλαίων για επενδύσεις

**Γ.** Την πάταξη της τοκογλυφίας

**Δ.** Την έκδοση χαρτονομίσματος

**Ε.** Την ενιαία εφαρμογή της κυβερνητικής οικονομικής πολιτικής

***3.Την άνοιξη του 1932 η κυβέρνηση δεν μπόρεσε να αποφύγει την :***

**Α.** Διακοπή των δημοσίων επενδύσεων

**Β.** Αναστολή της μετατρεψιμότητας της δραχμής

**Γ.** Αναστολή της εξυπηρέτησης των εξωτερικών δανείων

**Δ.** Επιβολή διεθνούς οικονομικού ελέγχου

**Μονάδες 10**

**ΘΕΜΑ Β1**

**α.** Να αναφέρετε τους λόγους που οδήγησαν τις ελληνικές κυβερνήσεις σε δανεισμό κατά την περίοδο 1860-1892 καθώς και τους τρόπους αξιοποίησης αυτών των δανείων.(μονάδες 5)

**β.** Κάτω από ποιες συνθήκες και με ποιους όρους πραγματοποιήθηκε το 1917 ο δανεισμός της Ελλάδας από τους Συμμάχους; (μονάδες10)

**Μονάδες 15**

**ΘΕΜΑ Β2**

Να αναφέρετε τα θετικά αποτελέσματα που είχαν οι Βαλκανικοί πόλεμοι για την οικονομία της Ελλάδας.

**Μονάδες 10**

**ΘΕΜΑ Γ1**

Αντλώντας στοιχεία από τα παρακάτω κείμενα και αξιοποιώντας τις ιστορικές σας γνώσεις, να καταγράψετε τα αποτελέσματα από την επιβολή του Διεθνούς Οικονομικού Ελέγχου (1898) στην Ελλάδα.

**Μονάδες 25**

**ΚΕΙΜΕΝΟ Α**

Το μέγεθος του τραυματισμού της εθνικής φιλοτιμίας μπορεί να γίνει κατανοητό, αν αναλογισθεί κανείς ότι πριν από τον πόλεμο οι έλληνες πολιτικοί ήταν πεπεισμένοι ότι ο οικονομικός έλεγχος από ξένους ήταν ασυμβίβαστος με το αντιπροσωπευτικό σύστημα διακυβέρνησης, αφού αφαιρούσε από τον έλεγχο του κοινοβουλίου τη φορολογική πολιτική, που αποτελούσε τη βασική αρμοδιότητά του. Όπως έλεγε ο βουλευτής Άρτας και πρώην υπουργός Οικονομικών Κων/νος Καραπάνος «μόνον εις τα ασιατικά έθνη, τα μη έχοντα την συναίσθησιν της εθνικότητος αυτών, και τα διεπόμενα υπό του θείου δικαίου, είναι δυνατή η επιβολή και η λειτουργία ξενικού ελέγχου». Σύμφωνα με αυτή τη λογική, στην κοινοβουλευτική Ελλάδα δεν μπορούσε να επιβληθεί ένα σύστημα που εφαρμόστηκε στη θεοκρατική Οθωμανική Αυτοκρατορία. (...) Στην πράξη, η λειτουργία του ελέγχου στην Ελλάδα πέτυχε απόλυτα στην αποστολή προστασίας των συμφερόντων των ομολογιούχων. Στη συνέχεια όμως αδιαφόρησε για τον εξορθολογισμό των ελληνικών δημοσιονομικών πραγμάτων, ακόμη και σε περιπτώσεις που παραβιάζονταν το πνεύμα της ρύθμισης και οι ρητοί περιορισμοί του νόμου ΒΦΙΘ του 1898.

*(Ιστορία της Ελλάδας του 20ου αι., Χρ. Χατζηιωσήφ, «Η Μπελ Επόκ του Κεφαλαίου», σσ. 312, 316).*

**ΚΕΙΜΕΝΟ Β**

Η επίσημη ονομασία του οργανισμού, που ουσιαστικά ανέλαβε τη διαχείριση της Ελληνικής οικονομίας ήταν αρχικά Διεθνής Επιτροπή Ελέγχου. Ο όρος αυτός «όζων δουλείας» αντικαταστάθηκε ύστερα από ένα χρόνο με τον όρο Διεθνής Οικονομική Επιτροπή (Δ.Ο.Ε.) αλλά στη συνείδηση όλων και στην ιστορία έμεινε η λέξη Έλεγχος, γιατί αυτό ήταν στην πραγματικότητα. Ο οικονομικός έλεγχος που επιβλήθηκε στην Ελλάδα ήταν ιδιαίτερα βαρύς, αλλά αποβλέποντας πάντα στο συμφέρον των ομολογιούχων, είχε και ορισμένες ευνοϊκές επιπτώσεις στην ελληνική οικονομία. Ο νόμος ΒΦΙΘ΄ (σημ: σχετικός νόμος που ψηφίστηκε από την ελληνική βουλή στις 21 Φεβρουαρίου 1898 και αφορά στην ίδρυση του Δ.Ο.Ε.) περιείχε διατάξεις που βοηθούσαν τη νομισματική σταθερότητα και τη βελτίωση της εσωτερικής αξίας της δραχμής. Επίσης με τον έλεγχο εμπεδώθηκε η ελληνική πίστη, ώστε να υπάρχει η δυνατότητα συνάψεως νέων δανείων, που τα χρειάστηκε η Ελλάδα στα χρόνια που ακολούθησαν.

*(Διασκευασμένο απόσπασμα από την Ιστορία του Ελληνικού Έθνους της Εκδοτικής Αθηνών, τόμ. ΙΔ΄, σσ. 164-165.)*

**ΘΕΜΑ Δ1**

Αντλώντας στοιχεία από τα κείμενα και τον πίνακα που σας δίνονται και αξιοποιώντας τις ιστορικές σας γνώσεις, να **αναζητήσετε** τους λόγους της μετανάστευσης των Ελλήνων, κυρίως στις Η.Π.Α., στα τέλη του 19ου αιώνα **(μονάδες 10)** και να **εκτιμήσετε** την έκταση και τα οφέλη που προέκυψαν για την ελληνική οικονομία ως τις αρχές του 20ου αιώνα. **(μονάδες 15)**

**Μονάδες 25**

**ΚΕΙΜΕΝΟ Α**

Η παραγωγική έκρηξη και η κατάρρευση του εμπορίου της ελληνικής σταφίδας ενέτειναν την υπερατλαντική μετανάστευση από τις σταφιδοπαραγωγικές περιοχές, καθώς και από τις γειτονικές, οι οποίες τους έστελναν εποχικούς εργάτες. Η ελληνική σταφιδοπαραγωγή είχε επωφεληθεί από την επιδημία φυλλοξήρας, που είχε πλήξει τα γαλλικά αμπέλια γύρω στα τέλη της δεκαετίας του 1860 και είχε αποδεκατίσει τη γαλλική παραγωγή. Η Ελλάδα κινήθηκε με τρόπο ώστε να καλύψει το κενό στην παγκόσμια αγορά, όπου οι τρεις κύριοι αγοραστές ήταν η Μεγάλη Βρετανία, η Γερμανία και η Ρωσία.

Καθώς οι τιμές του εξαγόμενου προϊόντος ανέβηκαν στα ύψη, η σταφιδοκαλλιέργεια αντικατέστησε την ελαιοκαλλιέργεια όπως και την καλλιέργεια σιτηρών... Η ευημερία αφορούσε πρωτίστως τους σταφιδεμπόρους και τους τοκογλύφους και έλαβε τέλος στη δεκαετία του 1890.

*(Ιστορία της Ελλάδας του 20ού αι., Αλ. Κιτροέφ, «Η υπερατλαντική μετανάστευση», τ.Α1 σ. 134).*

**ΚΕΙΜΕΝΟ Β**

**Μετανάστευση προς τις Η.Π.Α (1880-1920)**

|  |  |  |  |
| --- | --- | --- | --- |
|  | **Αριθμός**  **μεταναστών** | **Πληθυσμός των χωρών το 1910** | **%** |
| Ελλάδα  Ιταλία  Ισπανία  Πορτογαλία  Ρουμανία  Βουλγαρία | 370.000  4.776.000  109.000  203.000  85.000  65.000 | 2.800.000  34.700.000  20.000.000  5.500.000  7.200.000  4.300.000 | 13,2  12,7  0,5  3,7  1,2  1,5 |

*(Κ. Τσουκαλά, «Εξάρτηση και αναπαραγωγή», σ.σ. 148-149)*

**ΚΕΙΜΕΝΟ Γ**

Στον πελοποννησιακό και αθηναϊκό Τύπο δημοσιεύονταν τακτικά ιστορίες, όπου περιγραφόταν ο πλούτος αγροτικών περιοχών, χάρη στα εμβάσματα ή την επιστροφή των ίδιων των μεταναστών. Εδώ θα πρέπει να σημειωθεί ότι στα συγκεκριμένα παραδείγματα περιλαμβανόταν η παρακμή της τοκογλυφίας στις επαρχίες, χάρη στα διαθέσιμα σ’ αυτές τις περιοχές κεφάλαια, τα οποία στέλνονταν από το εξωτερικό. Στην Πελοπόννησο, τα εμβάσματα προκάλεσαν την αναγκαστική πτώση των επιτοκίων από 25% σε 6-8% και την ουσιαστική εξαφάνιση των δανειστών που είχαν αρχίσει να πλουτίζουν. Επίσης αυξήθηκε η αξία της γης και της εργασίας.

*(Ιστορία της Ελλάδας του 20ού αι., Αλ. Κιτροέφ, «Η υπερατλαντική μετανάστευση», τ.Α1 σ. 141-142)*